《谒韩文公祠》
清代·张尚瑗

总角诵公文，不啻编三绝。半世味公道，无能剑一吷。

维公不朽姿，薄云贯虹蜺。谤伤与夸眩，两者均蠓蠛。

氛氲一瓣香，万古应同爇。举举何未生，敢云景行切。

潮阳谪宦区，偶然鸿爪雪。借此涤炎陬，海滨斗杓揭。

湖流漾清派，峰势环飞岊。江山衔明德，临眺心神澈。

白云飘檐楹，恍忆灵旗掣。史公识尊圣，世家表弟子。

后虽未敢例，义在可窃比。济济伊洛徒，游扬复罗李。

韩门数入室，若籍湜服喜。唐宋两朝史，附传共编记。

匹夫百世师，坡言得之矣。配禹尚非夸，传轲又何訾。

荒荒海水南，明珠孕天水。过化遂成材，庙食芳蘋芷。

虬枝侍郎木，桧楷同薿薿。

作者简介：江苏吴江人，字宏蘧，号损持。康熙二十七年进士，官江西兴国知县，有善政。初从朱鹤龄游，讲《春秋》之学，于《左传》用力尤多。有《三传折诸》、《读战国策随笔》、《石里杂识》。